b'\n_START_ARTICLE_\nOdin\xc4\x97 patranka\n_START_PARAGRAPH_\nOdin\xc4\x97 patranka (angl. leather cannon; leather gun: \xc5\xa1ved. l\xc3\xa4derkanoner)\xc2\xa0\xe2\x80\x93 lengvos konstrukcijos patranka. Tokios patrankos imtos naudoti \xc5\xa0iaur\xc4\x97s Europoje XVII a. 3-\xc4\x8di\xc4\x85 de\xc5\xa1imtmet\xc4\xaf. Buvo siekta sukurti pigius ir lengvus \xc5\xa1aunamuosius ginklus, kurie u\xc5\xbepildyt\xc5\xb3 tarp\xc4\x85 tarp rankini\xc5\xb3 mu\xc5\xa1kiet\xc5\xb3 ir sunki\xc5\xb3 stacionari\xc5\xb3 patrank\xc5\xb3. Patrankos pavadintos pagal lakuot\xc4\x85 od\xc4\x85, kuri sudar\xc4\x97 vir\xc5\xa1utin\xc4\xaf apsaugin\xc4\xaf patrankos sluoksn\xc4\xaf._NEWLINE_\xc5\xa0vedijai pirm\xc4\x85j\xc4\x85 odin\xc4\x99 patrank\xc4\x85 sukonstravo vokietis pulkininkas Melchioras fon Vurmbrandtas. Patrankos pagrindas buvo plonasienis varinis vamzdis (sieneli\xc5\xb3 storis\xc2\xa0\xe2\x80\x93 1/8 kalibro). Vamzdis buvo sutvirtintas gele\xc5\xbeiniais \xc5\xbeiedais ir apvyniotas virv\xc4\x97mis, sutvirtintomis klijais. I\xc5\xa1 vir\xc5\xa1aus padengtas oda. Odin\xc4\x97s patrankos vamzdis sv\xc4\x97r\xc4\x97 74\xc2\xa0kg. Patrankas gamino Julito patrank\xc5\xb3 gamykla Siodermanlande (S\xc3\xb6dermanland)._NEWLINE_Pirm\xc4\x85 kart\xc4\x85 odines patrankas kautyn\xc4\x97se panaudojo \xc5\xa0vedijos karaliaus Gustavo II Adolfo kariuomen\xc4\x97 1626\xe2\x80\x931629\xc2\xa0m. ATR-\xc5\xa0vedijos kare, nors panaudojimas nebuvo s\xc4\x97kmingas. Odines patrankas pla\xc4\x8diai naudojo D. Britanijos pilietiniuose karuose, ypa\xc4\x8d \xc5\xa0kotijoje.\n_START_SECTION_\nIstorinis fonas\n_START_PARAGRAPH_\nXVII a. prad\xc5\xbeioje patrank\xc5\xb3 kalibr\xc5\xb3 \xc4\xafvairov\xc4\x97 buvo labai didel\xc4\x97. Siekdamas supaprastinti logistik\xc4\x85 Gustavas Adolfas suma\xc5\xbeino naudojam\xc5\xb3 kalibr\xc5\xb3 skai\xc4\x8di\xc5\xb3 iki trij\xc5\xb3\xc2\xa0\xe2\x80\x93 ginkluot\xc4\x97je buvo paliktos tik 24, 12 ir 6 svar\xc5\xb3 (10, 5 ir 2,5 kg) rutuliniais sviediniais \xc5\xa1aud\xc5\xbeiusios patrankos. Patrankos i\xc5\xa1 lieto ketaus buvo pernelyg sunkios, kad jas m\xc5\xab\xc5\xa1io metu b\xc5\xabt\xc5\xb3 galima perkelti \xc4\xaf kitas pozicijas. Jos buvo nepatogios ir naudoti laivuose ar tvirtov\xc4\x97se. Kaip lauko artilerij\xc4\x85 naudojo bronzines patrankas, bet m\xc5\xab\xc5\xa1io metu pergabenti \xc4\xaf kit\xc4\x85 viet\xc4\x85 b\xc5\xabdavo \xc4\xafmanoma tik lengviausius pab\xc5\xabklus, ypa\xc4\x8d jei vietov\xc4\x97 buvo rai\xc5\xbeyta._NEWLINE_Gustavo Adolfo taktika buvo pagr\xc4\xafsta efektyvia ugnies galia. Sunkiosios patrankos b\xc5\xabdavo efektyvios tik m\xc5\xab\xc5\xa1io prad\xc5\xbeioje. Jas prie\xc5\xa1 m\xc5\xab\xc5\xa1\xc4\xaf statydavo kalv\xc5\xb3 vir\xc5\xa1\xc5\xabn\xc4\x97se, kur jos ir likdavo viso m\xc5\xab\xc5\xa1io metu. Tokia artilerija manevruoti m\xc5\xab\xc5\xa1io metu buvo ne\xc4\xafmanoma, kadangi patrankos sverdavo nuo 300\xc2\xa0kilogam\xc5\xb3 iki 3 ton\xc5\xb3.\n_START_SECTION_\nOdin\xc4\x97s patrankos\n_START_PARAGRAPH_\nOdin\xc4\x97s patrankos tur\xc4\x97jo patenkinti lengv\xc5\xb3 pab\xc5\xabkl\xc5\xb3 poreik\xc4\xaf. Palyginti plonasienis varinis vamzdis buvo sutvirtinamas tvirtomis virv\xc4\x97mis, o i\xc5\xa1 vir\xc5\xa1aus padengiamas oda. Kito toki\xc5\xb3 patrank\xc5\xb3 varianto variniai vamzd\xc5\xbeiai buvo prad\xc5\xbeioje apvejami odin\xc4\x97mis juostomis, o po to virv\xc4\x97mis. Taip pagaminti pab\xc5\xabklai b\xc5\xabdavo lengvi, tod\xc4\x97l ir mobil\xc5\xabs\xc2\xa0\xe2\x80\x93 juos perstumti ir jais \xc5\xa1audyti pakakdavo dviej\xc5\xb3 artilerist\xc5\xb3.) Jie taip pat b\xc5\xabdavo pig\xc5\xabs gaminti._NEWLINE_Deja, \xc5\xa1i\xc5\xb3 patrank\xc5\xb3 konstrukcija buvo ydinga. Vamzd\xc4\xaf sutvirtinan\xc4\x8dios virv\xc4\x97s ir oda veik\xc4\x97 kaip \xc5\xa1ilumos izoliatoriai, tod\xc4\x97l patrankos vamzdis nesp\xc4\x97davo atau\xc5\xa1ti. Po keli\xc5\xb3 \xc5\xa1\xc5\xabvi\xc5\xb3 patranka tiek \xc4\xafkaisdavo, kad nebetikdavo \xc5\xa1audymui. \xc4\xaekait\xc4\x99s vamzdis deformuodavosi, d\xc4\x97l ko suprast\xc4\x97davo taiklumas. Bent kart\xc4\x85 perkait\xc4\x99 vamzd\xc5\xbeiai buvo link\xc4\x99 sprogti. Sprogimo metu b\xc5\xabdavo su\xc5\xbeeid\xc5\xbeiami artileristai. Kaip lauko artilerijos pab\xc5\xabklai odin\xc4\x97s patrankos buvo nepatikimos._NEWLINE_Ta\xc4\x8diau odin\xc4\x97s patrankos nebuvo visi\xc5\xa1kai nenaudingos. Neilgas j\xc5\xb3 naudojimas \xc4\xafrod\xc4\x97, kad judri ugnies parama yra naudinga. \xc5\xa0vedijoje, prie\xc5\xa1 \xc5\xa1iai \xc4\xafsitraukiant \xc4\xaf Trisde\xc5\xa1imtmet\xc4\xaf kar\xc4\x85, buvo sukurtos 3 svar\xc5\xb3 bronzin\xc4\x97s pulko patrankos (j\xc5\xb3 konstruktorius \xc5\xa1ved\xc5\xb3 artilerijos pulkininkas Hansas fon Sigerutas). Jas vilkdavo vienas arklys ar trys vyrai, j\xc5\xb3 \xc5\xa1audymo sparta buvo 50\xc2\xa0% didesn\xc4\x97 nei to meto mu\xc5\xa1kiet\xc5\xb3.\n_START_SECTION_\nPanaudojimas\n_START_PARAGRAPH_\nOdin\xc4\x97s patrankos buvo naudojamos trumpai, bet jas buvo \xc4\x97musios naudoti daug Europos valstybi\xc5\xb3. Daug j\xc5\xb3 naudojo \xc5\xa0kotija._NEWLINE_Kor\xc4\x97joje odin\xc4\x97s patrankos buvo naudojamos (pagal vyriausyb\xc4\x97s archyv\xc5\xb3 duomenis) bent nuo 1649\xc2\xa0m. Jos buvo vertinamos d\xc4\x97l lengvumo ir manevringumo. Kor\xc4\x97jini\xc5\xb3 odini\xc5\xb3 patrank\xc5\xb3 vamzd\xc5\xbeiai buvo apsukti storu kor\xc4\x97jieti\xc5\xa1ku popieriumi ir persunkti riebalais. Pri\xc4\x97mus \xc4\xaf ginkluot\xc4\x99 Kor\xc4\x97joje odini\xc5\xb3 patrank\xc5\xb3 buvo pagaminti \xc5\xa1imtai.'